অবৈধ অধিবাসীদের দেশে ফেরাব, বিরাট ঘোষণা মোদির

ওয়েব ডেস্ক: অতি সম্প্রতি আমেরিকায় অবৈধভাবে বসবাসকারী ১০৪ জন ভারতীয়কে ভারতে ফেরত পাঠিয়েছে ডোনাল্ড ট্রাম্পের (Donald Trump) প্রশাসন। শুধু তাই নয়, পাঠানো হয়েছে পায়ে শিকল বেঁধে, হাতে হাতকড়া পরিয়ে। তা নিয়ে দেশের বিরোধী দলগুলি তুমুল হই চই করেছিল। এদিকে আমেরিকায় ট্রাম্পের সঙ্গে বৈঠকের পর প্রধানমন্ত্রী নরেন্দ্র মোদি জানিয়ে (Narendra Modi) দিলেন, মার্কিন মুলুকে যারা সত্যিই অবৈধভাবে রয়েছে, তাদের ফিরিয়ে নেবে ভারত সরকার।

আমেরিকা স্থিত অবৈধ ভারতীয়দের আর একটি দল নিয়ে ১৫ ফেব্রুয়ারি (শনিবার) অমৃতসরে আরও একটি বিমান অবতরণ করার কথা আছে। প্রত্যর্পণ (Deportation) এখনই থামার সম্ভাবনা নেই। আমেরিকার সরকারি তথ্য বলছে, সে দেশে বিনা নথিপত্রে বসবাস করছে ১৮,০০০ ভারতীয়।

আরও পড়ুন: “We missed you a lot…”, মোদিকে বললেন ট্রাম্প, তারপর কী হল?

শুক্রবার সাংবাদিক সম্মেলনে এ নিয়ে প্রশ্ন করা হয় প্রধানমন্ত্রী মোদিকে। তিনি বলেন, “যারা অন্য দেশে অবৈধভাবে বসবাস করছে তাদের সেখানে থাকার অধিকার নেই। ভারত ও আমেরিকার ক্ষেত্রে আমরা আগেও বলেছি যে, যারা সত্যিই ভারতীয় বলে যাচাই করা এবং আমেরিকায় অবৈধভাবে থাকছে, তাদের ফিরিয়ে নিতে ভারত তৈরি।”

বৃহস্পতিবার রাতে (ভারতীয় সময়ে শুক্রবার) ট্রাম্পের সঙ্গে দ্বি-পাক্ষিক বৈঠক করেছেন মোদি । ভারত এবং আমেরিকার রাষ্ট্রপ্রধানের আলোচনায় উঠে এল বাণিজ্য, প্রতিরক্ষা, অভিবাসন সহ একাধিক বিষয়। এই সাক্ষাৎ থেকে ভারতের সবথেকে বড় লাভ নিঃসন্দেহে দুটি, এক— মুম্বই হামলার অন্যতম চক্রীকে নিজেদের দেশে ফেরত পাওয়া এবং এফ-৩৫ জেট বিমান চুক্তি।