নথিহীন ভারতীয়দের আমেরিকা থেকে বের করে দেওয়া নিয়ে কী বললেন বিদেশমন্ত্রী?

ওয়েব ডেস্ক: আমেরিকার মসনদে ফিরে এসেছেন ডোনাল্ড ট্রাম্প (Donald Trump)। ফিরেই ঘোষণা করেছেন, তাঁর দেশে বেআইনিভাবে যত বিদেশি বাস করছেন তাঁদের নিজ নিজ দেশে ফেরত পাঠাবেন। প্রত্যর্পণের এই তালিকায় রয়েছেন ১,৮০,০০০ হাজার ভারতীয়। এ নিয়ে সরগরম ভারতীয় রাজনীতি। এবার এ নিয়ে বিবৃতি দিল দেশের বিদেশ মন্ত্রক (Ministry of Foreign Affairs)। জানানো হল, আমেরিকায় নথিপত্রহীন ভারতীয় নাগরিকদের আইনি পথে দেশে ফেরানো নিয়ে ভারত সরকারের কোনও সমস্যা নেই।

বিদেশমন্ত্রী এস জয়শঙ্কর (S Jaishankar) বলেন, “সরকার হিসেবে আইনি প্রত্যর্পণের প্রতি সমর্থন রয়েছে আমাদের কারণ আমরা গ্লোবাল ওয়ার্কস্পেসে বিশ্বাস করি। আমরা চাই ভারতীয় প্রতিভা এবং ভারতীয় দক্ষতা আন্তর্জাতিক পর্যায়ে সর্বোচ্চ সুযোগ পাক। একই সঙ্গে আমরা বেআইনি অনুপ্রবেশ এবং বেআইনি চলাচলের ঘোর বিরোধী।”

আরও পড়ুন: প্রকৃতির রুদ্ররূপ! ট্রাম্পের দেশে প্রাণ হারাচ্ছে একের পর এক মানুষ

ভারতীয় সাংবাদিকদের উদ্দেশে বিদেশমন্ত্রী আরও বলেন, “আপনারা জানেন, যখন কোনও বেআইনি কারবার হয়, আরও নানারকম বেআইনি বিষয় তার সঙ্গে জুরে যায়, যা কখনওই কাম্য নয়। ভাবমূর্তির ক্ষেত্রেও মোটেই ভালো বিষয় নয় তা। তাই সব দেশের ক্ষেত্রেই, আমেরিকা ব্যতিক্রম নয়, আমরা বলে এসেছি, যদি আমাদের দেশের কোনও নাগরিক বেআইনিভাবে সেখানে থাকে এবং আমরা নিশ্চিত হই যে তারা আমাদের দেশের মানুষ, তাহলে আইনি পথে তাদের দেশে ফেরত পাঠানোর জন্য দরজা খোলা।”

জয়শঙ্কর জানালেন, আমেরিকার সঙ্গে ভারতের এই অবস্থান অভূতপূর্ব নয়। এখন একটা বিতর্ক সৃষ্টি হলেও এ ব্যাপারে ভারত নীতিগতভাবে একই জায়গায় রয়েছে। সে কথা আমেরিকার সেক্রেটারি অফ স্টেট মার্কো রুবিওকে জানিয়েও দিয়েছেন বিদেশমন্ত্রী। তবে আমেরিকা প্রশাসন যাদের ভারতে ফেরত পাঠানোর চেষ্টা করছে, তারা আদৌ ভারতীয় কি না তা যাচাই করবে নেবে নয়াদিল্লি।